

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, БањаЛука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-766-С/20/21-2, О.С.

Датум: 15.01.2021.године

**Прим. др СЛАВИЦА ПОПОВИЋ**

**ПРЕДМЕТ: Мишљење, доставља се.-**

Прим. др Славица Поповић, обратила се Републичкој комисији за утврђивање сукоба интереса у органима власти Републике Српске (у даљем тексту: Комисија), путем мејла дана 30.12.2020. године као и путем поште истог дана, ради добијања одговора да ли постоји сукоб интереса у ситуацији када је именована изабрана за одборника у Скупштини града Приједора, а истовремено обавља функцију директора Јавне здравствене установе „Дом здравља“ Приједор на које је постављена Рјешењем Скупштине града Приједора број: 01-111-201/18 од 01.08.2018. године.

Републичка комисија за утврђивање сукоба интереса у органима власти Републике Српске, у складу са чланом 16. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) на сједници одржаној 15.01.2021. године дала је сљедеће:

**М И Ш Љ Е Њ Е**

Сходно члану 4. тачка а) алинеја трећа Закона о спречавању сукоба интереса у органима власти Републике Српске („Службени гласник Републике Српске“, број: 73/08, 52/14), одборник у јединици локалне самоуправе је функционер на којег се односе одредбе Закона о спречавању сукоба интереса у органима власти Републике Српске.

Законом о спречавању сукоба интереса у органима власти Републике Српске јавне установе нису третиране, те обављање функцијa одборника у скупштини јединице локалне самоуправе и директора јавне установе **a priori не представља сукоб интереса.**

Међутим, одборник у јединици локалне самоуправе својим дјеловањем не смије прекршити одредбе члана 3. и члана 9. Закона о спречавању сукоба интереса у органима власти Републике Српске и на тај начин остварити било коју предност за себе или јавну установу у којој је директор.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

Сходно наведеном, неће бити у сукобу интереса одборник у скупштини града који истовремено обавља функцију директора јавне установе, с тим да на сједницама скупштине града не смије гласати уколико се буде одлучивало о било којем питању који се односи на ту јавну установу и дужан је у таквим ситуацијама да се уздржи од гласања, те на сједници објасни разлоге због којих се уздржава од гласања.

Посебно наглашавамо да изабрани представници не смију користити јавну функцију за личну добит или добит лица које је са њима повезано, а у вези са чланом 4. тачка г) Закона о спречавању сукоба интереса у органима власти Републике Српске којoм је прописано да се чланом породице сматрају брачни или ванбрачни друг изабраног представника, дијете, усвојилац, усвојеник и дијете брачног друга (пасторак/пасторка).

ПРЕДСЈЕДНИЦА КОМИСИЈЕ

Oбренка Слијепчевић

Доставити:

1.Прим. др Славица Поповић

2.У спис предмета

3.а/а